Ádī étun ńkód ḿbāŋála ǹnə́m ó bô wa á sí ó nə m̀bəŋ a lodo ǹgúmā ndá ńdzyéán ai bədína á bitɔm étē. 2M̀fəfə́g m̀bɔ̄ esíé wâlod dzə́dzāā mɔ́n wǎ ā kúb ósɔ̄n, a yi kaban élīg ai bɔ́n bə́ ndá. 3Ndóan ńdzɔ yǎbig sílíba, ebé ńlwí dzɔ̂ é bigi mvɔ́d, Ǹtondôbə énye ǎ big miǹnə́m mí bod. 4Ǹtótóm a kələ́ á biyé bí ányu bí éndáman, mod miǹnǎl a vógolo oyə́m mə́tóm. 5Ényɔ́ a dzógolo m̀búbúá a byandi Ǹkom woé; ényɔ́ a tag ai amalá a yi bí éndə́gə́lə təge səlan. 6Bəndie bə́ nə́ ǹtóm kúm bə́mvám, ńdɔ̄ fə m̀bɔ́d dúmá bɔ́n ó nə ésīá wābán. 7M̀bəmbə ǹkɔ́bɔ ǎ yəǎn kig ai akúd mod, mǎkə tsog ńkɔ̄bɔ́ miǹnǎl ású nyiá modo mvíe. 8Efái é nə akɔ́g ngid ású é mod ǎ bi dzɔ́, a kilán álí, a kilán álí, hə a tóbán ai mvɔ̌m. 9É mod ǎ woa abé óswē á ńkiɛ́ a kóm amvóé; ényɔ́ ā dúgan dɔ́ kɔ́bɔ a tsam amvóé. 10Zəzə ǹkɔ́ŋán dzyā yalə́b m̀fəfə́g mod ábuí a lodo ńtɛd míńkás báyíd ákūd mod. 11M̀bə̂ mod a dzə́ŋ hə mətsamán, báyi nyé lōm óngə́ngɛ́d ḿbəgə fwé. 12Zombógo tóban ai ǹgál émgbə́m yǎ bə́ wóló bɔ́n a lodo anə́ ákūd yā lásɔ́g ákūd.